Newsgroup: it.politica
Titolo: LA STORIA DI MILANO  2

Da quand che l'è rivada Roma a Sant Ambroeus
In del 222 Marcello, consol roman, combattend Virdumanaro o Viridumaso,
salvo error, el se impadroniss de Milan e de tucc i alter cittaa
dell'Insubria fina ai Alp che i romani hann poeu ciamaa Gallia Cisalpina e
anca Gallia Togata per la toga che portaven i abitant. In del 48, ma
intendemes, 48 ann semper avanti Cristo, sotta Giulio Cesare dittator, Milan
l'acquista la cittadinanza romana e l'è inscritta alla tribu Oufentina de
Roma. In quèll'epoca, però, par che a Milan se mangiass de maladètt ma de
maladètt assee, almen inscì l'ha ditt Giulio Cesare quand l'ha sènaa chi
in cà de Valerio Leone. Se capiss che allora la busècca, el minestron coi
codegh, l'oss bus, el rostin negaa, la cassoeula e el panatton se saveva
nanca cosa fussen... se de no el se saria lèccaa i dit anca l'Imperator
romano. L'è vera o no? 'Cinquantaduu ann, da la nascita de Cristo, fann
vèscov S. Barnaba che l'è el primm vescov staa faa a Milan e l'è anca
quèll che ha fondaa la gesa milanesa. In del 54 impera quèll'animal,
nominandel come viv' de Nerone el qual, bon come'l pan, el manda chi
Paolino, on sicari, a perseguità i cristian e i primm a lassagh la pèll
hinn San Vitale e Santa Valeria. E adree a quèi ghe n'è andaa on bordèll
che lassom in la pènna. A lu succed Anolino, on alter bon de fa broeud, che
manda a mort San Nazzar e San Cels. Ghe n'era però... de la gran bona gent
allora! In del 193 ven elètt Imperator roman Giuliano Didio, milanese puro
sangue, e S. Mona, on alter milanes, che'l consacren vèscov de la
Cattedral. I ann passen come Dio voeur e in del 255 se fonda la gesa de San
Peder in Camminadèlla e trèdes ann dopo a Gallieno, Imperator roman, ghe
ven in ment de assedià Milan, ma ‘l g'ha el fatt so perchè tanto a lu
che al so fradèll Valerian e al so fioeu Salonino, senza tanti compliment
ghe fann la pèll. Arrivom al 295 quand l'Imperator roman Massimiano Erculeo
el ven a Milan e chi el stabiliss la sede per difend l'Italia dai barbari,
sta povera Italia desiderada da tucc e da tucc maltrattada. Intanta a Milan
ghe fann la soa brava cinta. La cittaa la comencia a respirà on poo in del
312 quand Costantino il Grande l'entra trionfalment in Milan che poeu la
tocca, come se dis, l'apice del so splendor per vèss stada dichiarada
capitai de l'italia settentrional. E l'è precisament dopo de st'epoca chi,
che se sviluppa la prima gran personalitaa milanesa: l'Ambroeus. La
decadenza evidentissima del prestigio imperial la ghe fa gioeugh a
l'autoritaa religiosa che l'è adree a scappagh foeura de man de Roma ormai
decrepita e consciada come San Quintin. L'Ambroeus el sta minga li a pensagh
a sora dò volt, el se presenta in nomm de la nostra cittaa, de la moraiitaa
e de la giustizia, e in faccia all'Imperator el se fa minga vedè debol, ma
vun che ghe basta i so cinqu sold, e cont i bèi maner el se svincola de
l'autoritaa del pontefice romano, dand inscì alla diocesi milanesa ona
specie de costituzion, che disaria quasi indipendent. I divèrs framment del
Tempio che porta el nomm del gran Vèscov, S. Vincenz in Prato e i Colonn de
San Lorenz, che vèmm adree a pontellà per paura che on quai dì me vègnen
in su'l coo, hinn i unich avanz che è rèstaa de quèll'epoca che se
sbaglia minga a ciamà gloriosa, e, se gh'è rèstaa domà quèj, ghe'l
devom a Attila, on alter bon de tirà su cont la moeuja, e a Uraja, on goto,
peg de Attila... Ma de stii duu personagg chi ne discorarèmm a so temp.
Adèss parlèmm de l'Ambroeus e disi semplicement Ambroeus perchè fina al
principi del 374 non l'era che pretor imperiai e l'è staa faa vèscov propi
nel stèss ann. Gh'è tanti milanes che creden, e voeuren anca sostegnill,
che Sant Ambroeus l'era on bèll omm e ona pèzza d'omm, vicevèrsa podi
assicurav che l'era piccol e brutt. Tanti voeuren anca che'l sia staa el
primm vèscov de Milan e l'è ona cantonada che ciappen perchè el primm
l'è staa S. Barnaba, el segond S. Anatalone e poeu adree a lu è vegnuu San
Caio, San Castriziano, San Calimer, San Mona, San Mirocleto e poeu San
Eustorg, San Protas Algisi, San Dionigi Marliani e dopo, finalment, Ambroeus
el qual dopo vott ann da la soa elezion a vèscov, l'ha fondaa la basilica
de San Nazzar, duu ann dopo la gesa de San Simplician e on ann dopo anmò
quèlla in onor a San Gervas e San Protas. In del 387 S. Ambroeus el
battèsima S. Agostin, el consacra solennement la basilica da lu prima
ciamada Ambrosiana. Tanti gh'avarann la convinzion che l'Ambroeus el fuss
milanes, ma nanca per sogn! Lu l'è nassuu in del 340, a Treviri nella
Gallia, dove so pader, che l'era patrizio romano, l'era staa mandaa
prefètt. L'Ambroeus però l'è staa levaa e educaa a studi severissim in
Roma. In del 374 nominaa prefètt de l'Alta Italia, resident a Milan, dove
tucc el stimaven e ghe vorreven ben per l'ingègn e la bontaa. Quand se
doveva nominà on vèscov noeuv come per la mort del vèscov Ariano
Aussenzio in del Dicember del 374, i milanes se radunaven in Piazza dove
gh'era la basilica Intramurana, e che incoeu gh'è el Domm, per vedè se
podeven mèttes d'accord cattolich e arian, ma l'era come rid e tanti volt
se pèstaven su perchè chii vorreva on vèscov cattolich e chij le vorreva
arian. On bèll dì in mèzz a vun di solit battaclan se mètt a parlà
l'Ambroeus. El baccan el cèssa, la calma la torna e tucc ascolten la parola
eloquent e convincent de l'Ambroeus, e eren tant persuas de quèll che'l
diseva che on fiolètt el salta su a vosà:”Ebbene sii tu vescovo” e
tuce s'hinn mèttuu a vosà: “Ambrogio Vescovo”. L'Ambroeus, che'l se
specciava minga cert ona roba simil, meravigliaa el refuda. Vialter me
vorrii vèscov, el ghe dis, e mi ve ringrazi, ma vialter savii no che mi
sont nanca battezzaa! Tanto mèi, rispond la folla: I pret hinn in guèrra
tra lor e ti che te fee part de nissuna sètta te see l'omm imparzial che va
ben per nun. Te battezzarèmm nun al fonte, i sacerdoti te ordinarann pret
(insci l'è staa al sètt Dicember del 374) e l'Imperator l'approvarà la
nostra scèlta. Ecco come l'Ambroeus l'é sta faa véscov diventand poeu el
vèscov pussee celebre de Milan. Lu l'ha combattuu i arian, l'ha fondaa
ospizi, l'ha soccors i pover, el s'è impost a la prepotenza dei grandi
compres l'Imperator Teodosio, el qual l'è staa da l'Ambroeus, in del 390,
mèttuu foeura de gesa senza permèttegh de fa la Santa Comunion, causa la
strage che Teodosio l’aveva ordinaa a Tessalonia, incoeu Salonicco, dopo
avègh ditt tutt quèll che stava ben de digh, per tutt i so barbaritaa. In
del 395 l'Ambroeus el g'ha ancamò de rimproveragh a Teodosio Imperator di
alter barbaritaa, p'erchè el loff el pèrd el pel ma mai el vizi. Teodosio
el se pentiss, el fa vott mes de penitenza e poeu el pensa ben de morì. El
mal l'è che in del 397 moeur anca S. Ambroeus, piangiuu da tucc i miianes e
piangiuu sincerament, Ma siccome, mort... on papa se ne fa on alter, inscì
al so post va San Simplician Soresini, on miianes autentich. Ma siccome anca
lu la faccia de scampà semper ghe l'aveva minga, el moeur lassandegh el
post a S. Venerio Oldrati e quèst el succed in del 400. Dopo de lu è staa
faa vèscov S. Marolo e via de seguit, San Martiniano Osio, San Clicerio
Landiani e San Lazzaro Broccardi, tutti puro sangue milanes.
.inizio pagina
--------------------------------
Inviato via 
http://arianna.libero.it/usenet/









 Inviato via 
http://arianna.libero.it/usenet/
Avem capï¿œ!